A Klinikai Orvostudományok Doktori Iskola a nyolc doktori iskola közül a legnagyobb számú doktori programot foglalja magában. A Klinikai Orvostudományok Doktori Iskola a neve alapján elsősorban klinikai ugyan, de ezzel szorosan kapcsolódó elméleti kutatások terén is szolgálja a pályakezdő orvosok és kutatók alapképzését.

A doktori programjaink magukban foglalják a klinikai orvostudomány számos területét, az alapkutatástól egészen a betegágyhoz szorosan kapcsolódó klinikai jellegű vizsgálatokig. A programvezetőink a klinikai és tudományos élet nemzetközileg is elismert szakemberei, ezáltal biztosítva a magas szintű képzést. A programvezetők és oktatók számos elméleti és klinikai kurzussal segítik a kutatói szemlélethez, módszertanhoz, elemzéshez és etikai ismeretekhez szükséges tudás elsajátítását.

Programjaink egymáshoz kapcsolódnak, átfogják a magzati és újszülöttkori betegségekkel, kórállapotokkal foglalkozó kutatásoktól kiindulva, a krónikus betegségek gyermekkori prevencióját, ehhez kapcsolódva a civilizációs betegségekkel foglalkozó kutatásokat, mint a gasztroenterológia, a diabetes mellitus és szövődményei valamint a májbetegségek etiológiai és genetikai tényezőinek vizsgálata. Ehhez kapcsolódik a hormonális szabályozó mechanizmusoknak valamint az anyagcsere betegségek molekuláris genetikájának, patomechanizmusának és klinikai vonatkozásainak tanulmányozása.

A program erőssége, hogy a klasszikus belgyógyászati diszciplínák és azok határterületei (mint a légzőszervi megbetegedések, a klinikai hematológia) mellett a klinikai és kísérletes angiológiai kutatások, a támasztó és mozgató szervrendszer működésének fiziológiája programoknak is otthont ad. Az Iskolánk programjai között szerepelnek továbbá urológiai, szemészeti, fogorvostudományi-, bőrgyógyászati és venerológiai, fül-orr-gégészeti, fej-nyaksebészeti kutatások.

A doktori iskola vezetése büszke arra, hogy működése keretet és egységes szemléletet biztosít a kutatások e színes palettájához, lehetőséget teremtve arra, hogy mind a témavezetők, mind a doktoranduszok megtalálják azt a keskenyebb vagy szélesebb ösvényt, amelyen haladva, egymást segítve elérhetik kitűzött céljukat, a beteg emberek gyógyítását.

**Az egyes programjaink rövid leírása az alábbi linken olvasható.**

<https://semmelweis.hu/phd/doktori-iskolak/klinikai-orvostudomanyok/>